钦定古今图书集成/理学汇编/学行典/第263卷 > 臧荣绪
## 钦定古今图书集成/理学汇编/学行典/第263卷 > 臧荣绪

按《南齐书高逸传》：“臧荣绪，东莞莒人也。祖奉先，建陵
令。父庸民，国子助教。荣绪幼孤，躬自灌园，以供祭祀。
母丧后，乃著《嫡寝论》，扫洒堂宇，置筵席，朔望辄拜荐
甘珍，未尝先食。纯笃好学，括东西晋为一书，纪录志、
传，百一十卷。隐居京口，教授南徐州，辟西曹，举秀才，
不就。太祖为扬州，征荣绪为主簿，不到。司徒褚渊少”
时，尝命驾寻之。建元中，启太祖曰：“荣绪，朱方隐者。昔
臧质在宋，以国戚出牧，彭岱引为行佐，非其所好，谢
疾求免，蓬庐守志，漏湿是安，灌蔬终老。与友关康之
沈深典素，追古著书，撰《晋史》十袠赞论。虽无逸才，亦
足弥纶一代。臣岁时往京口，早与之遇，近报其取书，
始方送出，庶得备录渠阁，采异甄善。”上答曰：“公所道
臧荣绪者，吾甚志之。其有史翰，欲令入天禄，甚佳。”荣
绪惇爱《五经》，谓人曰：“昔吕尚奉丹书，武王致斋降位，
李释教诫，并有礼敬之仪。”因甄明至道，乃著《拜五经
序论》。常以宣尼生庚子日陈《五经》拜之，自号被褐先
生。又以饮酒乱德，言常为诫。永明六年卒，年七十四。
初，荣绪与关康之俱隐在京口，世号为“二隐。”